Jens Hald Madsen (V), 2000-03-02:
Der er en stor diskussion om, hvordan vi egentlig kan sikre, at dansk erhvervsliv blomstrer op.
Udgangspunktet må vel egentlig være, at man sørger for, at der er plads nok, rum nok, til dansk erhvervsliv, og at man kan tilføre jorden noget gødning.
Men man skal ikke blande sig i, hvordan dansk erhvervsliv skal opbygges.
Venstre mener, at dansk erhvervsliv er bedst tjent med at gøre det selv, og at vi politikere ikke skal blande os i det med kunstige støtteordninger.
Men i hvert fald kan man være med til at motivere, og derfor ser vi meget positivt på dette lovforslag.
Det, der er problemet i Danmark, er, at investeringslysten ikke rigtig er til stede. Man tør ikke rigtig noget, og hvis dette initiativ til at give nogle garantier kan sikre, at banker i større grad vil investere i dansk erhvervsliv, mener Venstre, at det virkelig er et positivt tegn og en god vej at gå.
Vi synes, det er godt, at man har brugt erfaringsgrundlaget fra USA og England.
Jeg har selv været rundt og se nogle af projekterne i USA, men jeg bliver nødt til at påpege, at et væsentligt problem er, at den private opsparing er for lille, hvis man sammenligner med USA.
Der er for få muligheder for at skabe sin egen opsparing, og det påvirker også muligheden for at gå ind i risikable projekter.
Men det giver forslaget mulighed for at sikre.
Det er også positivt, at man laver en bedre kontaktformidling mellem investorer og virksomheder.
Det er tit et stort problem, at man måske har specialiseret sig så meget rent fagligt og dannet grupperinger, at der ikke foregår den rigtige formidling mellem investorer og virksomheder.
Formidling er en vigtig ting, også for forståelsen for, hvordan tankegangen er hos nye iværksættere.
Det er også vigtigt, at der sker en koordination.
Der kan selvfølgelig være mange støtteprojekter, og det kan også være godt, men hvis der ikke er en fælles koordination, kan det være meget alvorligt, fordi det så kan blive meget forvirrende for en ny iværksætter og svært at få et overblik over, hvilke muligheder man reelt har.
Udgangspunktet skal altid være, at det er ideen, der skal være holdbar, og at personen bag ideen skal være god nok og have de ressourcer, der skal være til stede for at bygge en virksomhed op.
Der har været en del kritikpunkter, og dem vil vi tage op under udvalgsarbejdet.
Nogle har sagt, at tingene ikke er udtrykt præcist nok i lovforslaget, og jeg vil gerne påpege, at det, at man specifikt nævner iværksætterkvinder, har jeg ikke den store forståelse for.
Udgangspunktet er jo ikke, om man er mand eller kvinde, men om man har en god idé eller ej, og om den er holdbar.
Jeg ser gerne, at man motiverer alle til at tage imod finansieringen, så de kan få deres ideer gennemført, men om man er kvinde eller mand, burde jo ikke gøre nogen forskel, og det synes jeg faktisk ikke man skal lave et lovforslag om.
Jeg synes egentlig, det er synd - ikke for mændene, men for kvinderne, fordi jeg mener, at de er lige så dygtige, som mændene er.
Alt i alt kunne forslaget måske strammes lidt op, og det kunne måske gøres bedre.
Vi kan måske komme med nogle forslag under udvalgsarbejdet.
Men det er et rigtig godt skridt, og vi ser frem til en god udvalgsbehandling af det, og der vil altså komme nogle spørgsmål fra Venstre.